Rohkem kui kaks kuud tagasi raporteerisime töö kohta, mis üritas avada uusi suundi teadvuse neuronaalsete  korrelaatide leidmisel - He ja Raichle pakkusid välja, et teadvuse ajukorrelaat ja marker võiks olla aeglane negatiivne laine, mis kannaks ja ühendaks teadvuse sisusid (toonane postitus -  http://teadvus.wordpress.com/2009/06/19/teadvuse-neuronaalsed-mehhanismid/). Nüüd on see artikkel (mõneti oodatult) saanud kriitika osaliseks teadvuseteaduse juhtfiguuri Christof Kochi poolt, kelle peamine argument on, et aeglane potentsiaalikomponent ei oma piisavat spetsiifilisust, et esindada kõiki neid miljoneid erinevaid teadvusmuljeid, mida me omada võiksime (ja iga päeva jooksul omame). He & Raichle vastavad, et aeglane potentsiaalijõnks on vaid marker teadvuse kohta ja et temas väljendub paljude erinevate neuronipopulatsioonide aktiivsus, millest igaüks osaleb aeglase potentsiaali genereerimises vaid (lühikese) aja jooksul. Kochi kriitika ja He & Raichle vastuse leiab ajakirja Trends in Cognitive Sciences "articles in press" sektsioonist.